Lid van ‘Zuma se binnekring’ privaat vervolgKallie Kriel, hoof van AfriForum, en genl.maj. Johan Booysen. Foto: Reint Dykema. Adv. Gerrie Nel en AfriForum het Donderdag aangekondig dat hulle adv. Nomgcobo Jiba, voormalige waarnemende hoof van die Nasionale Vervolgingsgesag (NVG), privaat gaan vervolg. Nel en dié burgerregte-organisasie se private vervolgingseenheid tree namens genl.maj. Johan Booysen op en wil Jiba privaat vir bedrog en meineed vervolg. “Ons is baie opgewonde oor die saak omdat Jiba beskou word as ŉ prominente persoon in pres. Jacob Zuma se binnekring,” het Kallie Kriel, hoof van AfriForum, gesê. Sy kan ook glo verbind word met die kaping van die NVG. “In Jacques Pauw se boek The President’s Keepers word Jiba as een van hierdie sogenaamde keepers uitgewys.” Booysen het in sy tyd as die hoof van die Valke in KZN ŉ ondersoek op Thoshan Panday, ŉ sakeman en tenderpreneur van die omgewing, van stapel gestuur. Panday het nabewering ook noue bande met Zuma. “Daar was ŉ poging gewees om Booysen te intimideer en te verhoed om die saak verder te ondersoek. Jiba was in dié tyd die waarnemende hoof van die NVG en sy het ŉ veldtog teen Booysen gedryf waarin sy hom van rampokkery aangekla het.” Ten spyte van ŉ hofsaak wat bevind het Booysen is nié skuldig nie en die menings van senior advokate in die NVG wat haar afgeraai het om Booysen te vervolg, het sy steeds voortgegaan. “Sy het wanvoortstellings gemaak in ŉ poging om Zuma se vriende te beskerm,” het hy bygevoeg. Die web van intrige span volgens Kriel nog veel verder: Mxolisi Nxasana is in Jiba se plek as NVG-hoof aangestel. Hy het ŉ ondersoek na Jiba ingestel en besluit om haar te vervolg op gronde van bedrog en meineed. “Zuma het vinnig ontslae geraak van Nxasana en ek dink dit wys net hoe sterk Jiba in die Zuma-kamp staan. Wonder bo wonder, toe hy uit is, word een van Zuma se ander goeie vriende, adv. Shaun Abrahams, hoof van die NVG. Die eerste ding wat Abrahams doen is om die klag teen Jiba terug te trek. Om die waarheid te sê, Abrahams het besluit om haar te bevorder en selfs nog meer verantwoordelikhede te gee.” Kriel het gesê AfriForum se private vervolgingseenheid is dankbaar dat iemand met integriteit soos Booysen besluit het om hierdie saak verder te neem. “Daar is reeds deur die NVG besluit om nie die saak verder te neem nie en dit open natuurlik die deure vir ons om namens Booysen die saak privaat te vervolg.” In terme van die wetgewing doen die eenheid nou aansoek vir ŉ nolle prosequi-sertifikaat waarin die NVG bevestig dat hy nie verder teen Jiba gaan optree nie. Adv. Nomgcobo Jiba. Foto: GovernmentZA/Flickr Die wet sê die NVG het ŉ billike tyd om so ŉ sertifikaat uit te reik maar spesifiseer nie presies wat so ŉ billike tyd is nie. “Ons glo ons moet binne twee tot drie maande so ŉ sertifikaat ontvang. Ons weet die NVG sal bes moontlik verkies om te sloer, maar alles is dan nie verlore nie, ons sal ŉ mandamus-aansoek by die hof doen. “Dit is ŉ aansoek wat die regering kan dwing om sy werk te doen en die sertifikaat uit te reik, of self besluit om Jiba verder te vervolg. Wat ook al die NVG besluit om te doen, dit is ŉ oorwinning vir ons. Al wat ons wil sien is dat geregtigheid geskied en dat iemand met politieke bande nie net iemand soos Booysen goedsmoeds uit die Valke kan verdryf nie.” Volgens Kriel vorder dié soort sake dalk nie so vinnig soos wat ŉ mens wou sien nie, maar hy glo geregtigheid sal uiteindelik wel geskied. “Ons taak is om toe te sien dat die wiele van die gereg aanhou draai. Ons is bereid om private vervolgings te doen en sodra ons suksesse begin behaal gaan die kaartehuis vinnig in mekaar tuimel. “Ek dink pres. Zuma en die mense in sy binnekring het gedink hulle is onaantasbaar omdat hulle onder meer die NVG beheer. “Ons is dankbaar vir AfriForum-lede se steun wat dit vir Nel se eenheid moontlik maak om private vervolgings te doen om te verhoed dat die NVG geneutraliseer word.”